Төсөл

ГЭР БҮЛ, ХӨДӨЛМӨР, НИЙГМИЙН ХАМГААЛЛЫН САЙДЫН ТУШААЛ

	202__ оны __ дугаар сарын __-ны өдөр
	Дугаар А/___
	Улаанбаатар хот


                 
Зөвлөлийн бүрэлдэхүүн ажиллах журам батлах тухай

Монгол Улсын Засгийн газрын тухай хуулийн 24 дүгээр зүйлийн 2 дахь хэсэг, Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 29 дүгээр зүйлийн 29.2, Иргэний улсын бүртгэлийн тухай хуулийн 11 дүгээр зүйлийн 11.1, 11.4, 11.5, Гэр бүлийн тухай хуулийн 64, 65, 69 дугаар зүйл, 66.1 дахь хэсгийг тус тус үндэслэн ТУШААХ нь:

1. Аймаг, дүүргийн Засаг даргын дэргэдэх хүүхдийг үрчлүүлэх эсэх асуудлаар санал, дүгнэлт гаргах үүрэг бүхий орон тооны бус зөвлөлийн нийтлэг бүрэлдэхүүнийг нэгдүгээр хавсралтаар, Зөвлөлийн ажиллах журмыг хоёрдугаар хавсралтаар тус тус баталсугай.
2. Зөвлөлийн үйл ажиллагаанд хэрэглэх материалын бүрдлийн хяналтын хуудсыг гуравдугаар, ашиг сонирхлын зөрчилгүй болохыг илэрхийлэх мэдэгдлийг дөрөвдүгээр, Зөвлөлийн санал, дүгнэлтийн маягтыг тавдугаар, хүүхдийн санал, үзэл бодлыг сонссон тэмдэглэлийн маягтыг зургаадугаар хавсралтаар тус тус баталсугай.
3. Энэ тушаалын нэгдүгээр хавсралтад заасан нийтлэг бүрэлдэхүүний дагуу Зөвлөлийн нэр бүхий үндсэн болон орлох гишүүнийг захирамжаар томилж, үйл ажиллагааны хэвийн нөхцөлийг бүрдүүлэн ажиллахыг аймаг, дүүргийн Засаг дарга нарт үүрэг болгосугай.
4. Журмын хэрэгжилтийг мэргэжил, арга зүйн удирдлагаар хангаж, нэгдсэн бүртгэл, тайлагнал, хяналтыг зохион байгуулахыг Хүүхэд, гэр бүлийн хөгжил, хамгааллын ерөнхий газар /Б.Баярсайхан/-т даалгасугай.
5. Тушаалын хэрэгжилтэд хяналт тавьж ажиллахыг яамны Төрийн нарийн бичгийн дарга А.Даваажаргалд үүрэг болгосугай.
6. Энэ тушаалыг захиргааны хэм хэмжээний актын улсын нэгдсэн бүртгэлд бүртгүүлж, Гэр бүлийн тухай хууль хүчин төгөлдөр мөрдөгдөж эхэлсэн өдрөөс дагаж мөрдсүгэй.



САЙД                                      __________________


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын нэгдүгээр хавсралт
Аймаг дүүргийн Засаг даргын дэргэдэх орон тооны бус зөвлөлийн нийтлэг бүрэлдэхүүн
	№
	Албан тушаалын нийтлэг бүрэлдэхүүн
	Статус

	1
	Нийгмийн хөгжлийн асуудал хариуцсан аймаг, дүүргийн Засаг даргын орлогч
	Зөвлөлийн дарга

	2
	Аймаг, дүүргийн Хүүхэд, гэр бүлийн хөгжил, хамгааллын газар/хэлтсийн дарга
	Гишүүн

	3
	Аймаг, дүүргийн Засаг даргын Тамгын газрын Хууль, эрх зүйн хэлтсийн дарга
	Гишүүн

	4
	Засаг даргын Тамгын газрын Нийгмийн хөгжлийн хэлтсийн Хүүхдийн асуудал хариуцсан мэргэжилтэн 
	Гишүүн

	5
	Аймаг, дүүргийн Цагдаагийн газрын Гэр бүлийн хүчирхийлэл, хүүхдийн эсрэг гэмт хэргээс урьчилан сэргийлэх ахлах байцаагч
	Гишүүн

	6
	Аймаг, дүүргийн Хүүхэд, гэр бүлийн хөгжил, хамгааллын газар/хэлтсийн Хүүхдийн эрх, хамгаалал хариуцсан мэргэжилтэн /Тод/ үрчлэлтийн асуудал хариуцсан
	Нарийн бичгийн дарга




Тайлбар: Зөвлөлийн нэр бүхий үндсэн болон орлох гишүүнийг аймаг, дүүргийн Засаг дарга захирамжаар томилно. Нарийн бичгийн дарга нь Зөвлөлийн гишүүн бус бөгөөд саналын эрхгүй байна.


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын хоёрдугаар хавсралт

Хүүхдийг үрчлүүлэх эсэх асуудлаар санал дүгнэлт гаргах үүрэг бүхий орон тооны бус зөвлөлийн ажиллах журам
Нэг Нийтлэг үндэслэл
1.1.Энэ журмын зорилго нь аймаг, дүүргийн Засаг даргын дэргэд ажиллах хүүхдийг үрчлүүлэх эсэх асуудлаар санал, дүгнэлт гаргах үүрэг бүхий орон тооны бус зөвлөл /цаашид “Зөвлөл” гэх/-ийн чиг үүрэг, бүрэлдэхүүн, зохион байгуулалт, хуралдаан, санал, дүгнэлт гаргах болон түүнд хяналт тавихтай холбогдсон харилцааг зохицуулахад оршино.
1.2.Зөвлөл үйл ажиллагаандаа Монгол Улсын Үндсэн хууль, Гэр бүлийн тухай хууль, Хүүхдийн эрхийн тухай хууль, Хүүхэд хамгааллын тухай хууль, Хүний хувийн мэдээлэл хамгаалах тухай хууль, холбогдох бусад хууль тогтоомж болон энэ журмыг баримтална.
1.3.Зөвлөл нь хүүхдийн эрх, хууль ёсны ашиг сонирхлыг тэргүүн ээлжид хангах, хүүхдийн нас, төлөвшлийн түвшинд тохируулан үзэл бодлыг нь сонсох, үл ялгаварлах, нууцлалыг хамгаалах, хууль ёс, хараат бус, ил тод, шуурхай байх зарчмыг баримтална.
1.4.Зөвлөл нь хүүхдийг үрчлүүлэх эсэх асуудлаар үндэслэл бүхий санал, дүгнэлт гаргах бөгөөд үрчлэлтийг зөвшөөрөх, бүртгэх, эсхүл түүнээс татгалзах эцсийн шийдвэр гаргахгүй.
Хоёр.Зөвлөлийн бүрэлдэхүүн
2.1.Аймаг, дүүргийн Засаг дарга энэ тушаалын нэгдүгээр хавсралтад заасан нэр бүхий таван гишүүнтэй Зөвлөлийн бүрэлдэхүүнийг захирамжаар батална.
2.2.Гишүүн бүрд тухайн гишүүнийг эзгүйд орлох нэг орлох гишүүнийг мөн захирамжаар томилно. Орлох гишүүн нь үндсэн гишүүнтэй адил шаардлага, эрх, үүрэг, хариуцлага хүлээнэ.
2.3.Зөвлөлийн бүрэлдэхүүнд хүүхдийн эрх, хамгаалал, гэр бүл, нийгмийн ажил, сэтгэл зүй, эрүүл мэнд, эрх зүйн чиглэлийн мэдлэг, туршлагатай хүнийг оролцуулна.
2.4.Зөвлөлийн гишүүний бүрэн эрхийн хугацаа гурван жил байна. Гишүүнийг улируулан томилж болно.
2.5.Гишүүн өөрийн хүсэлтээр чөлөөлөгдөх, төлөөлж буй байгууллага, албан тушаалаас чөлөөлөгдөх, үүргээ удаа дараа биелүүлээгүй, нууц задруулсан, ашиг сонирхлын зөрчлийн шаардлага зөрчсөн бол Засаг дарга бүрэн эрхийн хугацаанаас өмнө чөлөөлж, 30 хоногийн дотор нөхөн томилно.
2.6.Зөвлөлийн гишүүнээр хүүхэд үрчлэх хүсэлт гаргагч, тухайн хүүхдийн эцэг, эх, асран хамгаалагч, харгалзан дэмжигчтэй гэр бүл, төрөл садан, ажил хэргийн болон бусад хамаарал бүхий хүнийг тухайн хэрэгт оролцуулахгүй.
Гурав.Зөвлөлийн чиг үүрэг
3.1.Зөвлөл дараах чиг үүргийг хэрэгжүүлнэ:
3.1.1.хүүхдийг үрчлүүлэх хуульд заасан нөхцөл бүрдсэн эсэхийг ирүүлсэн баримт, мэргэжлийн үнэлгээнд үндэслэн хянах;
3.1.2.хүүхдийн дээд ашиг сонирхол, аюулгүй байдал, тогтвортой гэр бүлийн орчинд өсөх боломжийг үнэлэх;
3.1.3.хүүхдийн нас, төлөвшлийн түвшинд тохируулан авсан санал, үзэл бодлыг харгалзан үзэх;
3.1.4.үрчлэгчийн хүүхэд өсгөн хүмүүжүүлэх чадвар, амьдрах орчин, эрүүл мэнд, эдийн засаг, гэр бүлийн харилцаа болон аюулгүй байдлын үнэлгээг хэлэлцэх;
3.1.5.ах, эгч, дүүгийн харилцаа, хүүхдийн үндэс угсаа, хэл, соёл, шашин, хөгжлийн болон эрүүл мэндийн хэрэгцээг харгалзан үзэх;
3.1.6.шаардлагатай бол нэмэлт баримт, мэргэжлийн үнэлгээ гаргуулах талаар нэг удаа тодорхой чиглэл өгөх;
3.1.7.хүүхдийг үрчлүүлэх эсэх талаар үндэслэл бүхий санал, дүгнэлт гаргах;
3.2.Зөвлөл хэрэг хянан шийдвэрлэх, мөрдөн шалгах, магадлан шинжлэх байгууллагын чиг үүргийг хэрэгжүүлэхгүй бөгөөд өмнө нь эрх бүхий мэргэжлийн байгууллагаар хийлгэсэн судалгаа, үнэлгээг үндэслэлгүйгээр давтан хийлгэхгүй.
Дөрөв.Зөвлөлийн дарга, гишүүн, нарийн бичгийн даргын үүрэг
4.1.Зөвлөлийн дарга хуралдааныг товлох, даргалах, гишүүдийн оролцоог хангах, санал, дүгнэлтэд гарын үсэг зурах, журмын хэрэгжилтэд дотоод хяналт тавих үүрэгтэй.
4.2.Гишүүн материалыг урьдчилан судлах, нотолгоонд тулгуурлан хараат бусаар санал өгөх, хүүхдийн эрх, нууцлалыг хамгаалах, ашиг сонирхлын зөрчлөө мэдэгдэх үүрэгтэй.
4.3.Зөвлөлийн нарийн бичгийн даргын үүргийг аймаг, дүүргийн хүүхэд, гэр бүлийн хөгжлийн асуудал хариуцсан байгууллагын үрчлэлтийн асуудал хариуцсан ажилтан гүйцэтгэнэ.
4.4.Нарийн бичгийн дарга материал хүлээн авч бүртгэх, бүрдлийг шалгах, хуралдааны бэлтгэл хангах, гишүүдэд материалыг аюулгүй сувгаар хүргүүлэх, тэмдэглэл хөтлөх, санал, дүгнэлтийн төслийг бэлтгэх, бүртгэл, архив, тайланг хариуцна.
4.5.Нарийн бичгийн дарга Зөвлөлийн гишүүн бус, саналын эрхгүй байна. Тухайн хүүхэд, үрчлэгчийн судалгаа, үнэлгээг биечлэн хийсэн ажилтан Зөвлөлийн санал хураалтад оролцохгүй.
Тав.Материал хүлээн авах бэлтгэх
5.1.Үрчлэлтийн асуудал хариуцсан ажилтан хуульд заасан баримт бичиг, хүүхэд болон үрчлэгчийн нөхцөл байдлын үнэлгээ, хүүхдийн санал, шаардлагатай зөвшөөрлийг бүрдүүлж Зөвлөлд хүргүүлнэ.
5.2.Нарийн бичгийн дарга материалыг хүлээн авснаас хойш ажлын гурван өдрийн дотор журмын гуравдугаар хавсралтаар баталсан хяналтын хуудсаар бүрдлийг шалгана.
5.3.Материалын бүрдүүлбэр дутуу тохиолдолд шаардагдах баримтын мэдээлэлийг нэг удаа бичгээр нэгтгэн мэдэгдэж, бүрдүүлэх боломжит хугацааг тогтооно. Хүүхдийн аюулгүй байдалд шууд эрсдэлтэй асуудлыг хугацаа харгалзахгүй эрх бүхий байгууллагад нэн даруй шилжүүлнэ.
5.4.Материал бүрэн бол ажлын хоёр өдрийн дотор Зөвлөлийн даргад танилцуулж, хэлэлцэх хэлбэр, товыг тогтоолгон гишүүдэд хүргүүлнэ.
5.5.Зөвлөл зөвхөн шийдвэрлэхэд зайлшгүй шаардлагатай мэдээллийг боловсруулж, хувийн мэдээлэлд хандах эрхийг албан үүргийн хэрэгцээгээр хязгаарлана.
Зургаа.Хэлэлцэх хэлбэр
6.1.Зөвлөл асуудлыг танхимын хуралдаан, цахим хуралдаан, эсхүл бичгээр санал авах хэлбэрээр хэлэлцэнэ.
6.2.Материал бүрэн, хуульд заасан зөвшөөрөл болон хүүхдийн санал тодорхой, хамгааллын эрсдэлгүй, гишүүнээс эсэргүүцэл гараагүй ердийн хэргийг бичгээр санал авах хэлбэрээр хэлэлцэж болно.
6.3.Дараах асуудлыг танхимын эсхүл цахим хуралдаанаар хэлэлцэнэ:
6.3.1.хүүхдийн санал, зөвшөөрөл тодорхой бус, эсхүл хүүхэд үрчлүүлэхийг эсэргүүцсэн;
6.3.2.ах, эгч, дүүг салгах нөхцөл үүссэн;
6.3.3.хүүхэд хөгжлийн бэрхшээлтэй, эрүүл мэндийн онцгой хэрэгцээтэй;
6.3.4.хүчирхийлэл, үл хайхрах байдал, асрамжийн маргаан, гэмт хэрэг, зөрчлийн эрсдэл илэрсэн;
6.3.5.үрчлэгчийн талаарх мэдээлэл зөрүүтэй, эсхүл нэмэлт үнэлгээ шаардлагатай;
6.3.6.хамаарал бүхий этгээдийн болон олон улсын үрчлэлттэй холбоотой;
6.3.7.аль нэг гишүүн үндэслэл бүхий эсрэг санал гаргаж, хуралдаанаар хэлэлцүүлэх хүсэлт гаргасан.
6.4.Бичгээр санал авах ажиллагааны үед нэг гишүүн хуралдаанаар хэлэлцүүлэх санал гаргавал уг ажиллагааг зогсоож, ажлын таван өдрийн дотор хуралдаан товлоно.
Долоо.Хуралдааны журам
7.1.Зөвлөлийн хуралдааны тов, хэлэлцэх асуудал, материалыг гишүүдэд хуралдаан эхлэхээс ажлын гурваас доошгүй өдрийн өмнө хүргүүлнэ. Яаралтай тохиолдолд хугацааг товчилж болох бөгөөд үндэслэлийг тэмдэглэлд тусгана.
7.2.Зөвлөлийн таван гишүүний дөрвөөс доошгүй нь оролцсон бол хуралдаан хүчинтэй байна.
7.3.Зөвлөлийн санал, дүгнэлтийг нийт гишүүний олонх буюу гурваас доошгүй гишүүний саналаар гаргана. Санал тэнцсэн бол дэмжсэнд тооцохгүй.
7.4.Гишүүн санал өгөхөөс түдгэлзэхгүй. Тусгай саналтай гишүүн үндэслэлээ бичгээр гаргаж, санал, дүгнэлтэд хавсаргуулж болно.
7.5.Зөвлөл шаардлагатай бол хүүхдийн эрхийг хамгаалах нөхцөлийг бүрдүүлэн хүүхэд, үрчлэгч, асран хамгаалагч, нийгмийн ажилтан, сэтгэл зүйч болон бусад мэргэжилтнийг саналын эрхгүй оролцуулж, тайлбар авч болно.
7.6.Хүүхдийг Зөвлөлийн өмнө заавал биечлэн оролцуулахгүй. Хүүхдийг оролцуулах нь түүний эрх ашиг, аюулгүй байдалд нийцсэн бөгөөд хүүхэд зөвшөөрсөн тохиолдолд хүүхдэд ээлтэй орчин, аргачлал хэрэглэнэ.
7.7.Хуралдааны тэмдэглэлд огноо, хэлбэр, оролцогч, хэлэлцсэн асуудал, ашиг сонирхлын зөрчил, гол тайлбар, санал хураалтын дүн, гарсан санал, дүгнэлтийг тусгана.
Найм.Ашиг сонирхлын зөрчил
8.1.Гишүүн материалтай танилцахаас өмнө журмын дөрөвдүгээр хавсралтаар баталсан мэдэгдлийг гаргана.
8.2.Тухайн хүүхэд, үрчлэгч, тэдгээрийн гэр бүлтэй хувийн, гэр бүлийн, төрөл садан, ажил хэргийн, санхүүгийн болон бусад хамааралтай гишүүн энэ тухай нэн даруй мэдэгдэж, тухайн асуудлын хэлэлцүүлэг, санал хураалтад оролцохгүй.
8.3.Ашиг сонирхлын зөрчилтэй гишүүнийг орлох гишүүнээр оролцуулна. Орлох гишүүн оролцох боломжгүйгээс ирц бүрдээгүй бол хуралдааныг хойшлуулна.
Ес.Хүүхдийн санал, оролцоо
9.1.Хүүхдийн санал, үзэл бодлыг нас, төлөвшил, хөгжлийн онцлогт тохирсон арга хэлбэрээр, дарамт шахалтгүй, аюулгүй орчинд мэргэшсэн ажилтан сонсоно.
9.2.Хүүхдэд үрчлэлтийн утга, боломжит өөрчлөлт, санал нь хэрхэн харгалзагдахыг ойлгомжтой тайлбарлана.
9.3.Хүүхдийн санал сонссон тэмдэглэлд хүүхдийн өөрийн үгийг боломжит хэмжээнд утгыг өөрчлөхгүй тусгаж, ярилцлага авсан ажилтан гарын үсэг зурна.
9.4.Хүүхэд хөгжлийн бэрхшээлтэй, хэл яриа, харилцааны онцлогтой бол дохионы хэлний хэлмэрч, харилцааны туслах хэрэгсэл, дэмжигч мэргэжилтэн ашиглах боломж бүрдүүлнэ.
9.5.Хүүхдийн саналыг хүүхдийн нас, төлөвшлийн түвшинд тохирсон жинтэйгээр заавал харгалзан үзнэ.
Арав.Санал, дүгнэлт
10.1.Зөвлөл дараах санал, дүгнэлтийн аль нэгийг гаргана:
10.1.1.хүүхдийг үрчлүүлэхийг дэмжих;
10.1.2.нэмэлт баримт, нөхцөл байдлын үнэлгээ хийлгэсний дараа дахин хэлэлцэх;
10.1.3.хүүхдийг үрчлүүлэхийг дэмжихгүй байх.
10.2.Санал, дүгнэлтэд хүүхдийн эрх ашиг, хүүхдийн санал, үрчлэгчийн тохиромжтой байдал, хүүхэд-үрчлэгчийн тохирц, аюулгүй байдлын эрсдэл, ах, эгч, дүүгийн холбоо, хөгжлийн хэрэгцээ болон дүгнэлтийн үндэслэлийг тодорхой тусгана.
10.3.“Дахин хэлэлцэх” санал гаргасан бол бүрдүүлэх баримт, хийх үнэлгээ, хангах нөхцөл, хугацааг тодорхой заана.
10.4.“Дэмжихгүй” санал гаргасан бол хууль зүйн болон бодит нөхцөлийн үндэслэл, хүүхдийн эрх ашигт үзүүлэх эрсдэлийг тодорхой бичнэ.
10.5.Санал, дүгнэлтийг хуралдаан болсон, эсхүл бичгийн санал авах хугацаа дууссанаас хойш ажлын хоёр өдрийн дотор энэхүү журмын тавдугаар хавсралтаар баталсан маягтын дагуу үйлдэж, оролцсон гишүүд гарын үсэг зурна.
10.6.Зөвлөлийн санал, дүгнэлтийг холбогдох материалыг бүрдүүлсэн ажилтан болон хуульд заасан шийдвэр гаргах эрх бүхий этгээдэд ажлын нэг өдрийн дотор хүргүүлнэ.
Арван нэг.Хугацаа
11.1.Зөвлөл бүрэн материалыг хүлээн авснаас хойш ажлын арав хоногийн дотор хэлэлцэж санал, дүгнэлт гаргана.
11.2.Нэмэлт баримт, үнэлгээ шаардсан хугацааг энэ журмын 11.1-д заасан хугацаанд оруулан тооцохгүй. Нэмэлт ажиллагааны хугацаа 30 хоногоос хэтрэхгүй байна.
11.3.Хүүхдийн аюулгүй байдал, эрүүл мэнд, тогтвортой асрамжид нэн даруй нөлөөлөх нөхцөл үүссэн бол асуудлыг ажлын гурав хоногийн дотор шуурхай хэлэлцэж болно.
Арван хоёр.Нууцлал мэдээллийн хамгаалалт
12.1.Зөвлөлийн гишүүн, нарийн бичгийн дарга, оролцсон мэргэжилтэн хүүхэд, төрсөн эцэг, эх, үрчлэгч болон гэр бүлийн хувийн мэдээллийн нууцлалыг хуульд заасны дагуу хамгаална.
12.2.Материалыг зөвхөн албан үүргийн зорилгоор ашиглаж, хуулбарлах, зураг авах, хувийн төхөөрөмж, цахим шуудан, зөвшөөрөлгүй үүлэн үйлчилгээ, мэдээллийн сувгаар дамжуулахыг хориглоно.
12.3.Цахим хуралдаанд нэвтрэх эрхийн баталгаажуулалт, мэдээлэл шифрлэх, оролцогчийг таних, бичлэг хийхийг хориглох зэрэг аюулгүй байдлын арга хэмжээ авна.
12.4.Хуралдааны тэмдэглэл, санал, дүгнэлт, хавсралт материалыг холбогдох архив, албан хэрэг хөтлөлтийн журамд заасан хугацаагаар хамгаалалттай хадгална.
Арван гурав.Бүртгэл, тайлагналт, хяналт
13.1.Нарийн бичгийн дарга хүлээн авсан болон хэлэлцсэн асуудлын бүртгэл хөтөлж, хувийн мэдээллийг задруулахгүйгээр улирал, жилийн нэгтгэл гаргана.
13.2.Аймаг, дүүргийн хүүхэд, гэр бүлийн асуудал хариуцсан байгууллага жилийн тайланг дараа оны нэгдүгээр сарын 15-ны дотор хүүхэд, гэр бүлийн хөгжлийн асуудал хариуцсан төрийн захиргааны байгууллагад хүргүүлнэ.
13.3.Тайланд хүлээн авсан, шийдвэрлэсэн, буцаасан, хугацаа хэтэрсэн хэрэг, санал, дүгнэлтийн төрөл, хүүхдийн насны бүлэг, тусгай хэрэгцээ, хуралдааны хэлбэр болон хэрэгжилтийн хүндрэл, санал зөвлөмжийг нэргүйжүүлсэн байдлаар тусгана.
13.4.Хүүхэд, гэр бүлийн хөгжлийн асуудал хариуцсан төрийн захиргааны байгууллага Зөвлөлийг мэргэжил, арга зүйн удирдлагаар хангаж, хэрэгжилтэд хяналт-шинжилгээ, үнэлгээ хийж, нэгдсэн тайлан боловсруулна.
Арван дөрөв.Хариуцлага бусад асуудал
14.1.Энэ журмыг зөрчсөн албан тушаалтан, гишүүнд холбогдох хууль тогтоомжид заасан хариуцлага хүлээлгэнэ.
14.2.Зөвлөлийн санал, дүгнэлттэй холбоотой гомдол нь үрчлэлтийн эцсийн шийдвэрт хуульд заасан журмаар гомдол гаргах эрхийг хязгаарлахгүй.
14.3.Зөвлөлийн үйл ажиллагааны зардлыг аймаг, дүүргийн Засаг даргын Тамгын газар болон хүүхэд, гэр бүлийн асуудал хариуцсан байгууллагын батлагдсан төсөвт багтаан санхүүжүүлнэ.
14.4.Зөвлөлийн гишүүнд ажилласны төлөө тогтмол цалин олгохгүй. Хууль тогтоомжид нийцүүлэн сургалт, томилолт болон зайлшгүй зардлыг батлагдсан төсвөөс санхүүжүүлж болно.


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын гуравдугаар хавсралт

Материалын бүрдлийн хяналтын хуудас
Аймаг/дүүрэг: ____________________    Бүртгэлийн дугаар: __________    Огноо: __________
	№
	Шалгах баримт мэдээлэл
	Байгаа
	Тайлбар

	1
	Хүүхдийн төрсний бүртгэл болон иргэний үнэмлэхийн мэдээлэл
	□
	

	2
	Хүүхдийн эрх зүйн болон асрамжийн нөхцөлийг нотлох баримт
	□
	

	3
	Эцэг, эх, асран хамгаалагчийн зөвшөөрөл эсхүл зөвшөөрөл шаардахгүй хууль зүйн үндэслэл
	□
	

	4
	Хүүхдийн нас, төлөвшилд тохируулан санал сонссон тэмдэглэл
	□
	

	5
	Хүүхдийн эрүүл мэнд, хөгжил, тусгай хэрэгцээний мэдээлэл
	□
	

	6
	Ах, эгч, дүү, төрөл садны холбооны талаарх үнэлгээ
	□
	

	7
	Үрчлэгчийн өргөдөл, иргэний болон гэр бүлийн байдлын баримт
	□
	

	8
	Үрчлэгчийн эрүүл мэндийн тодорхойлолт
	□
	

	9
	Орлого, орон байр, амьдрах орчны үнэлгээ
	□
	

	10
	Гэмт хэрэг, зөрчил, хүүхэд хамгааллын эрсдэлийн шалгалт
	□
	

	11
	Үрчлэгчийн хүүхэд өсгөн хүмүүжүүлэх чадвар, сэдэл, бэлэн байдлын үнэлгээ
	□
	

	12
	Хүүхэд-үрчлэгчийн тохирц, танилцах ажиллагааны тэмдэглэл
	□
	

	13
	Хамаарал бүхий этгээд болон ашиг сонирхлын зөрчлийн мэдээлэл
	□
	

	14
	Хуульд заасан бусад баримт
	□
	




Бүрдэл шалгасан: ____________________  /нэр, албан тушаал, гарын үсэг/


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын дөрөвдүгээр хавсралт

Ашиг сонирхлын зөрчилгүй болохыг илэрхийлэх мэдэгдэл
Би ______________________________ нь бүртгэлийн __________ дугаартай хүүхдийг үрчлүүлэх эсэх асуудлыг хэлэлцэхтэй холбогдуулан дараах мэдэгдлийг үнэн зөв гаргаж байна.
	№
	Мэдэгдэл
	Тийм
	Үгүй

	1
	Хүүхэд, үрчлэгч, тэдгээрийн гэр бүлийн гишүүнтэй гэр бүл, төрөл садны холбоотой эсэх
	□
	□

	2
	Ажил хэргийн, санхүүгийн, өмчийн эсхүл бусад хамааралтай эсэх
	□
	□

	3
	Урьд нь тухайн хэрэгт үнэлгээ, өмгөөлөл, төлөөлөл, үйлчилгээ үзүүлсэн эсэх
	□
	□

	4
	Миний хараат бус, бодитой санал өгөхөд нөлөөлөх бусад нөхцөл байгаа эсэх
	□
	□



Тайлбар: ______________________________________________________________________
________________________________________________________________________________
Мэдэгдэл гаргасан: ____________________    Огноо: __________    Гарын үсэг: __________


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын тавдугаар хавсралт

Зөвлөлийн санал дүгнэлт

Аймаг/дүүрэг: ____________________    Дугаар: __________    Огноо: __________
Хэлэлцсэн хэлбэр: □ Танхим    □ Цахим хурал    □ Бичгээр санал авсан
Нэг.Хүүхдийн талаарх мэдээлэл
Бүртгэлийн дугаар: __________    Нас: ____    Хүйс: ____    Асрамжийн нөхцөл: __________________
Хувийн мэдээллийн нууцлалыг хамгаалах зорилгоор шаардлагагүй нэр, регистрийн дугаарыг энэ маягтад давтан бичихгүй.
Хоёр.Хэлэлцсэн баримт үнэлгээ
Хүүхдийн дээд ашиг сонирхлын үнэлгээ: _____________________________________________________________________
________________________________________________________________________________
Хүүхдийн санал, үзэл бодол: _____________________________________________________________________
________________________________________________________________________________
Үрчлэгчийн тохиромжтой байдал: _____________________________________________________________________
________________________________________________________________________________
Хүүхэд-үрчлэгчийн тохирц: _____________________________________________________________________
________________________________________________________________________________
Ах, эгч, дүүгийн холбоо: _____________________________________________________________________
________________________________________________________________________________
Эрүүл мэнд, хөгжил, тусгай хэрэгцээ: _____________________________________________________________________
________________________________________________________________________________
Аюулгүй байдлын эрсдэл: _____________________________________________________________________
________________________________________________________________________________
Гурав.Зөвлөлийн санал дүгнэлт
□ Үрчлүүлэхийг дэмжих
□ Нэмэлт баримт, үнэлгээ хийлгэсний дараа дахин хэлэлцэх
□ Үрчлүүлэхийг дэмжихгүй байх
Үндэслэл: _______________________________________________________________________
________________________________________________________________________________
________________________________________________________________________________
Нэмэлт нөхцөл, хугацаа /хамаарах бол/: ____________________________________________
	№
	Гишүүний нэр
	Оролцсон статус
	Санал
	Гарын үсэг

	1
	
	Үндсэн/орлох
	
	

	2
	
	Үндсэн/орлох
	
	

	3
	
	Үндсэн/орлох
	
	

	4
	
	Үндсэн/орлох
	
	

	5
	
	Үндсэн/орлох
	
	




ЗӨВЛӨЛИЙН ДАРГА: ______________________________


Гэр бүл, хөдөлмөр, нийгмийн хамгааллын сайдын 202__ оны __ дугаар сарын __-ны өдрийн А/___ дугаар тушаалын зургаадугаар хавсралт

Хүүхдийн санал үзэл бодлыг сонссон тэмдэглэл

Бүртгэлийн дугаар: __________    Огноо: __________    Байршил/хэлбэр: __________________
Хүүхдийн нас: ____    Харилцааны онцлог, хэрэглэсэн дэмжлэг: __________________________
Хүүхдэд өгсөн тайлбар
Үрчлэлтийн утга, гарч болох өөрчлөлт, санал өгөхөөс татгалзах эрх, нууцлалын хязгаарыг хүүхдэд ойлгомжтой тайлбарласан эсэх:  □ Тийм   □ Үгүй
Хүүхдийн өөрийн санал
Хүүхдийн үгийг утгыг өөрчлөхгүйгээр тэмдэглэх: 
________________________________________________________________________________
________________________________________________________________________________
________________________________________________________________________________
Ажиглалт дүгнэлт
Хүүхдийн ойлголт, сайн дурын байдал, айдас, дарамт болон нэмэлт дэмжлэг шаардлагатай эсэх: 
________________________________________________________________________________
________________________________________________________________________________
Санал сонссон ажилтан: ____________________  Албан тушаал: ____________________
Гарын үсэг: ____________________  Огноо: ____________________
Хүүхэд тэмдэглэлтэй танилцсан: □ Тийм  □ Нас, хөгжлийн онцлогоос шалтгаалан боломжгүй
Хүүхдийн баталгаажуулалт /тохирох хэлбэрээр/: ______________________________
1
